Zgjedhjet paraprake në Karolinën e Jugut dhe Nevada
Donald Trump dhe Hillary Clinton fitojnë ndjeshëm ndërsa Jeb Bush tërhiqet nga gara
Republikani Donald Trump dhe demokratja Hillary Clinton janë fituesit e mëdhenj të raundit më të fundit të zgjedhjeve paraprake të së shtunës. Zoti Trump fitoi me lehtësi në Karolinën e Jugut, ndërsa zonja Clinton arriti një fitore të ngushtë ndaj Senatorit Bernie Sanders në Nevada. Ishte një fitore e qartë për Donald Trump në Karolinën e Jugut pas një fushate të ashpër, gjatë së cilës kandidatët kryesorë shkëmbyen akuza për gënjeshtra dhe mashtrime të ulëta politike. Zoti Trump la mbrapa rivalët Marco Rubio dhe Ted Cruz, të cilët tashmë po konkurojnë për vendin e dytë. Rubio arriti rezultat të mirë me ndihmën e guvernatores popullore të Karolinës së Jugut, Nikki Haley. Ted Cruz u paraqit si i vetmi konservator i vërtetë në këtë garë. Të mbetur prapa në rezultate ishin John Kasich, Ben Carson dhe Jeb Bush, i cili vendosi se ka ardhur momenti të lërë garën. Në garën e demokratëve, Hillary Clinton përballoi një sulm të minutës së fundit nga Bernie Sanders, dhe fitoi ngushtë në Nevada. Kjo fitore mund t’i shtojë edhe më shumë shanset për ish-sekretaren e shtetit në zgjedhjet paraprake demokrate në Karolinën e Jugut. Por, zoti Sanders premtoi se do ta vazhdojë betejën. Kandidatët e të dyja kampeve po përgatiten tani për të ashtuquajturën super-e martë, më datë 1 mars, kur 13 shtete organizojnë njëkohësisht zgjedhje paraprake.